Κοινή θέση (ΕΚ) αριθ. 10/2002

που καθορίστηκε από το Συμβούλιο στις 8 Νοεμβρίου 2001

για την έκδοση της οδηγίας 2002/.../ΕΚ του Ευρωπαϊκού Κοινοβουλίου και του Συμβουλίου, της ..., περί των στατιστικών ερευνών που θα διενεργηθούν από τα κράτη μέλη για τον προσδιορισμό του δυναμικού παραγωγής των δενδρώνων ορισμένων ειδών οπωροφόρων δένδρων

(2002/C 45 E/04)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285,

την πρόταση της Επιτροπής(1),

Αποφασίζοντας σύμφωνα με τη διαδικασία του άρθρου 251 της συνθήκης(2),

Εκτιμώντας τα ακόλουθα:

(1) Η Επιτροπή, για την εκπλήρωση της αποστολής που της έχει ανατεθεί από τη συνθήκη καθώς και από τις κοινοτικές διατάξεις περί κοινής οργάνωσης των αγορών στον τομέα των οπωροκηπευτικών, έχει ανάγκη από ακριβή πληροφόρηση επί του δυναμικού παραγωγής των δενδρώνων ορισμένων ειδών οπωροφόρων δένδρων στην Κοινότητα και από μεσοπρόθεσμες προβλέψεις για την παραγωγή και την προσφορά στις αγορές. Η εν λόγω αποστολή έχει αναληφθεί προς το παρόν από την Επιτροπή στα πλαίσια της οδηγίας 76/625/ΕΟΚ του Συμβουλίου της 20ής Ιουλίου 1976, περί των στατικών ερευνών που θα διενεργηθούν από τα κράτη μέλη για τον προσδιορισμό του δυναμικού παραγωγής των δενδρώνων ορισμένων ειδών οπωροφόρων δένδρων(3). Με αφορμή τις νέες τροποποιήσεις και χάριν σαφήνειας, κρίνεται σκόπιμη η κατάργηση της οδηγίας αυτής και η αντικατάστασή της από την παρούσα οδηγία.

(2) Θεωρείται σκόπιμο να προβαίνουν όλα τα κράτη μέλη σε έρευνες περί των δενδρώνων οπωροφόρων δένδρων του ίδιου είδους συγχρόνως, σύμφωνα με τα ίδια κριτήρια και με την ίδια περίπου ακρίβεια. Οι νέοι δενδρώνες φθάνουν στην πλήρη απόδοσή τους μετά από ορισμένο αριθμό ετών. Οι έρευνες αυτές ενδείκνυται συνεπώς να επαναλαμβάνονται ανά πενταετία, προκειμένου να λαμβάνονται έγκυρα στοιχεία σχετικά με το δυναμικό παραγωγής, λαμβανομένων υπόψη και των οπωροφόρων δένδρων που δεν αποδίδουν ακόμη καρπούς.

(3) Επιδιώκεται να γίνεται ομοιόμορφη έρευνα σε κάθε κράτος μέλος για τις κυριότερες ποικιλίες κάθε είδους οπωροφόρων, με σκοπό τον προσδιορισμό μιας όσο το δυνατόν πληρέστερης υποδιαίρεσης ανά ποικιλία.

(4) Από την πείρα που αποκτήθηκε από τις προηγούμενες έρευνες περί των δενδρώνων οπωροφόρων δένδρων, κρίνεται αναγκαίο να εισαχθεί κάποια ελαστικότητα όσον αφορά τις μεθόδους έρευνας που χρησιμοποιούν τα κράτη μέλη, αλλά να διαφυλαχθεί και η συγκρισιμότητα των δεδομένων των διαφόρων κρατών μελών.

(5) Δεδομένου ότι οι στόχοι της προβλεπόμενης δράσης, ήτοι η ύπαρξη αξιόπιστων και ολοκληρωμένων στατιστικών για το δυναμικό παραγωγής των δενδρώνων ορισμένων ειδών οπωροφόρων δένδρων στην Κοινότητα και η διατύπωση μεσοπρόθεσμων προβλέψεων για την κοινοτική παραγωγή και προσφορά, είναι δυνατόν να επιτευχθούν επαρκώς από τα κράτη μέλη, και δύνανται συνεπώς να επιτευχθούν καλύτερα σε κοινοτικό επίπεδο λόγω των αποτελεσμάτων της δράσης, η Κοινότητα μπορεί να λάβει μέτρα σύμφωνα με την αρχή της επικουρικότητας, η οποία διατυπώνεται στο άρθρο 5 της συνθήκης. Σύμφωνα με την αρχή της αναλογικότητας, όπως διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών.

(6) Τα απαιτούμενα μέτρα για την εφαρμογή της παρούσας οδηγίας θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(4),

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

1. Τα κράτη μέλη διεξάγουν, καθ' όλη τη διάρκεια του 2002, και εν συνεχεία ανά πενταετία, έρευνες σχετικά με τους δενδρώνες ορισμένων ειδών οπωροφόρων δένδρων που καλλιεργούνται στην επικράτειά τους.

2. Ερευνώνται τα ακόλουθα είδη:

α) επιτραπέζια μήλα

β) επιτραπέζια αχλάδια

γ) ροδάκινα

δ) βερίκοκα

ε) πορτοκάλια

στ) λεμόνια

ζ) εσπεριδοειδή μικρόκαρπα.

Τα είδη υπό έρευνα στα διάφορα κράτη μέλη αναφέρονται στον πίνακα που περιλαμβάνεται στο παράρτημα.

Ο κατάλογος των ειδών υπό έρευνα καθώς και ο πίνακας του παραρτήματος μπορούν να τροποποιηθούν με τη διαδικασία του άρθρου 8 παράγραφος 2.

Η καταγραφή των δενδρώνων με ποικιλίες μήλων και αχλαδιών που δεν προορίζονται για επιτραπέζια χρήση είναι προαιρετική.

3. Η έρευνα αφορά όλες τις εκμεταλλεύσεις με φυτείες οπωροφόρων, εφόσον τα παραγόμενα φρούτα προορίζονται αποκλειστικά ή κατά κύριο λόγο για την αγορά.

Η έρευνα επεκτείνεται στις αμιγείς και στις μικτές καλλιέργειες, δηλαδή στους δενδρώνες οπωροφόρων δένδρων πολλών ειδών εκ των αναφερομένων στην παράγραφο 2, πρώτο εδάφιο ή ενός ή περισσότερων από αυτά τα είδη σε συνδυασμό με άλλα είδη.

4. Η έρευνα μπορεί να πραγματοποιηθεί κατά τρόπο εξαντλητικό ή με τυχαία δειγματοληψία, με βάση τα κριτήρια του άρθρου 3.

Άρθρο 2

1. Οι αναφερόμενες στο άρθρο 1 έρευνες πρέπει να οργανώνονται κατά τρόπον ώστε τα αποτελέσματα να δύνανται να παρουσιασθούν με διάφορους συνδυασμούς των ακόλουθων χαρακτηριστικών.

A. Ποικιλία φρούτων:

πρέπει να καθορίζονται κατά είδος φρούτων και κατά σειρά σπουδαιότητας αρκετές ποικιλίες ώστε, για κάθε κράτος μέλος, να δύναται να ληφθεί υπόψη ξεχωριστά, για κάθε ποικιλία, τουλάχιστον το 80 % της ολικής φυτευμένης έκτασης με οπωροφόρα δένδρα του εν λόγω είδους και, εν πάση περιπτώσει, όλες οι ποικιλίες που αντιπροσωπεύουν το 3 % ή και περισσότερο της ολικής έκτασης της φυτευμένης με οπωροφόρα δένδρα του εν λόγω είδους.

B. Ηλικία των δένδρων:

η ηλικία των δένδρων πρέπει να υπολογίζεται από την περίοδο της φύτευσής τους στον αγρό. Η εποχή φύτευσης που εκτείνεται από το φθινόπωρο έως την άνοιξη πρέπει να θεωρείται ενιαία περίοδος.

Γ. Φυτευμένη έκταση, αριθμός δένδρων και πυκνότητα φύτευσης:

η πυκνότητα φύτευσης δύναται να καταγραφεί αμέσως ή να προσδιορισθεί μέσω υπολογισμού που βασίζεται στη φυτευμένη έκταση.

2. Οι όροι εφαρμογής του παρόντος άρθρου καθορίζονται με τη διαδικασία του άρθρου 8 παράγραφος 2.

Άρθρο 3

1. Στην περίπτωση δειγματοληπτικής έρευνας το δείγμα πρέπει να αντιπροσωπεύει τουλάχιστον το 95 % της φυτευμένης με οπωροφόρα δένδρα έκτασης. Στις εκτάσεις που δεν καλύπτονται από τη δειγματοληψία οι υπολογισμοί γίνονται κατ' εκτίμηση.

2. Όσον αφορά τα αποτελέσματα των δειγματοληπτικών ερευνών, τα κράτη μέλη μεριμνούν ώστε το δειγματοληπτικό σφάλμα να είναι έως 3 % σε επίπεδο εμπιστοσύνης 68 % για το σύνολο της εθνικής έκτασης της φυτευμένης με οπωροφόρα δένδρα κάθε είδους.

3. Τα κράτη μέλη λαμβάνουν τα κατάλληλα μέτρα για να περιορίσουν, και εφόσον είναι αναγκαίο, να υπολογίσουν τα σφάλματα των παρατηρήσεων για το σύνολο της φυτευμένης έκτασης με οπωροφόρα δένδρα κάθε είδους.

4. Οι όροι εφαρμογής του παρόντος άρθρου καθορίζονται με τη διαδικασία του άρθρου 8 παράγραφος 2.

Άρθρο 4

1. Τα κράτη μέλη διαβιβάζουν το ταχύτερο δυνατόν στην Επιτροπή τα αποτελέσματα των ερευνών τους, και οπωσδήποτε έως την 1η Οκτωβρίου του έτους που ακολουθεί το έτος διεξαγωγής της έρευνας.

2. Τα αποτελέσματα που αναφέρονται στην παράγραφο 1 διαβιβάζονται κατά ζώνες παραγωγής. Τα όρια των ζωνών παραγωγής που ορίζονται για τα κράτη μέλη καθορίζονται με τη διαδικασία του άρθρου 8 παράγραφος 2.

3. Τα διαπιστούμενα σφάλματα παρατήρησης και δειγματοληψίας, που αναφέρονται στο άρθρο 3, ανακοινώνονται πριν από την 1η Οκτωβρίου του έτους που ακολουθεί τη διεξαγωγή της έρευνας.

4. Τα κράτη μέλη διαβιβάζουν στην Επιτροπή μεθοδολογική έκθεση σχετικά με τη διεξαγωγή της έρευνας, το αργότερο έως την 1η Οκτωβρίου του έτους που ακολουθεί το έτος διεξαγωγής της έρευνας.

Άρθρο 5

Τα κράτη μέλη που διαθέτουν ετήσιες πληροφορίες:

α) για τις εκτάσεις οπωροφόρων δένδρων η εκρίζωση των οποίων πραγματοποιήθηκε στο έδαφός τους και

β) για τους νέους δενδρώνες οπωροφόρων στο έδαφός τους,

ανακοινώνουν στην Επιτροπή τις πληροφορίες αυτές, το αργότερο έως τις 31 Οκτωβρίου του έτους που ακολουθεί το έτος αναφοράς.

Άρθρο 6

Η Επιτροπή μελετά, μέσω διαβουλεύσεων και διαρκούς συνεργασίας με τα κράτη μέλη:

α) τα παρασχεθέντα αποτελέσματα των ερευνών·

β) τα τεχνικά προβλήματα που ετέθησαν ιδίως κατά την προετοιμασία και τη διεξαγωγή των ερευνών·

γ) τη σημασία των αποτελεσμάτων των ερευνών.

Άρθρο 7

Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο, εντός προθεσμίας ενός έτους μετά την ανακοίνωση των αποτελεσμάτων των ερευνών από τα κράτη μέλη, έκθεση σχετικά με την εμπειρία που αποκτήθηκε από τη διεξαγωγή της έρευνας.

Άρθρο 8

1. Η Επιτροπή επικουρείται από τη μόνιμη επιτροπή γεωργικών στατιστικών, που συνεστήθη με την απόφαση 72/279/ΕΟΚ του Συμβουλίου(5).

2. Οσάκις γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ, τηρουμένου του άρθρου 8 της ίδιας απόφασης.

Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε 3 μήνες.

3. Η επιτροπή θεσπίζει τον εσωτερικό της κανονισμό.

Άρθρο 9

Η οδηγία 76/625/ΕΟΚ καταργείται με ισχύ από ...(6).

Κάθε αναφορά στην οδηγία 76/625/ΕΟΚ θεωρείται ως αναφορά στην παρούσα οδηγία.

Άρθρο 10

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις ...(7). Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

Άρθρο 11

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 12

Η παρούσα οδηγία απευθύνεται στα κράτη μέλη.

...

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 96 Ε της 27.3.2001, σ. 212.

(2) Γνώμη του Ευρωπαϊκού Κοινοβουλίου της 13ης Ιουνίου 2001 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 8ης Νοεμβρίου 2001 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 218 της 11.8.1976, σ. 10· οδηγία όπως τροποποιήθηκε τελευταία από την οδηγία 1999/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 16 της 21.1.2000, σ. 72).

(4) ΕΕ L 184 της 17.7.1999, σ. 23.

(5) ΕΕ L 179 της 7.8.1972, σ. 1.

(6) Τρεις μήνες μετά την ημερομηνία έναρξης ισχύος της παρούσας οδηγίας.

(7) Τρεις μήνες μετά την ημερομηνία έναρξης ισχύος της παρούσας οδηγίας.

ΠΑΡΑΡΤΗΜΑ

ΕΙΔΗ ΠΟΥ ΑΠΟΤΕΛΟΥΝ ΤΟ ΑΝΤΙΚΕΙΜΕΝΟ ΤΗΣ ΕΡΕΥΝΑΣ ΣΤΑ ΔΙΑΦΟΡΑ ΚΡΑΤΗ ΜΕΛΗ

>ΘΕΣΗ ΠΙΝΑΚΑ>

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

1. Στις 24 Νοεμβρίου 2000, η Επιτροπή υπέβαλε, βάσει του άρθρου 285 της συνθήκης, πρόταση οδηγίας του Ευρωπαϊκού Κοινοβουλίου και του Συμβουλίου, για τις στατιστικές έρευνες προκειμένου να καθορισθεί το δυναμικό παραγωγής των δενδρώνων ορισμένων ειδών οπωροφόρων δένδρων.

2. Το Ευρωπαϊκό Κοινοβούλιο γνωμοδότησε σε πρώτη ανάγνωση στις 13 Ιουνίου 2001.

3. Το Συμβούλιο καθόρισε την κοινή του θέση κατά τη σύνοδό του της 8ης Νοεμβρίου 2001, σύμφωνα με τη διαδικασία που προβλέπεται από το άρθρο 251 της συνθήκης.

ΙΙ. ΣΤΟΧΟΣ

4. Στόχος της πρότασης είναι η κατάργηση της οδηγίας 76/625/ΕΟΚ και η αντικατάστασή της από μια νέα οδηγία, απλούστερη και σαφέστερη κατά την εφαρμογή.

Η πρόταση προβλέπει μεγαλύτερη ευελιξία ιδίως όσον αφορά τη μεθοδολογία της έρευνας και το χρόνο διεξαγωγής της. Προς τούτο, το όριο αντικαθίσταται από καθορισμένο στόχο όσον αφορά την αντιπροσωπευτικότητα του δείγματος και τα κράτη μέλη δύνανται να επιλέξουν την πλέον κατάλληλη χρονική στιγμή για τη διεξαγωγή της έρευνας, με μόνη υποχρέωση την τήρηση της προθεσμίας διαβίβασης των αποτελεσμάτων στην Επιτροπή.

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

5. Λαμβάνοντας υπόψη του τους ως άνω στόχους, το Συμβούλιο ενέκρινε επί της ουσίας την πρόταση της Επιτροπής εισάγοντας ορισμένες τροποποιήσεις, οι οποίες αιτιολογούνται κατωτέρω. Οι περισσότερες από αυτές βασίζονται σε τροπολογίες του Ευρωπαϊκού Κοινοβουλίου, ιδίως στους καίριους τομείς της πρότασης, όπως ο κατάλογος των ειδών που θα ερευνηθούν, οι ποικιλίες που θα ερευνηθούν καθώς και η βάση μέτρησης της πυκνότητας φύτευσης.

Επίσης, στόχος του Συμβουλίου είναι να διευκρινισθεί το πεδίο ορισμένων διατάξεων, ιδίως όσων αφορούν τις προθεσμίες διαβίβασης ή ανακοίνωσης στην Επιτροπή [άρθρο 4 παράγραφος 4 και άρθρο 5 στοιχείο β)] καθώς και να υπάρξουν ορισμένες προσαρμογές όσον αφορά τη διατύπωση (άρθρο 1 παράγραφος 3 και άρθρο 3 παράγραφος 1).

6. Αιτιολογική σκέψη 5

Το Συμβούλιο επιθυμεί να διευρυνθεί ο στόχος που αφορά τη διάθεση αξιόπιστων και ολοκληρωμένων στατιστικών για το δυναμικό παραγωγής των δενδρώνων ορισμένων ειδών οπωροφόρων δένδρων, ώστε να περιλαμβάνει και την παραγωγή που δεν προορίζεται για την κοινοτική αγορά.

7. Άρθρο 1 παράγραφος 1

Για την αποφυγή ασαφειών, το Συμβούλιο διευκρίνισε ότι η πρώτη έρευνα πρέπει να διεξαχθεί το 2002.

8. Άρθρο 1 παράγραφος 2

Στην παρούσα φάση, δεν είναι εφικτό να κατασταθούν υποχρεωτικές οι έρευνες για τους καρπούς με κέλυφος, αλλά τα κράτη μέλη που έχουν ένα ορισμένο όγκο παραγωγής καρπών αυτού του είδους δεσμεύθηκαν να καταβάλουν προσπάθειες ώστε να συλλέξουν σχετικά στοιχεία.

9. Άρθρο 1 παράγραφος 2 στοιχείο ζ)

Το Συμβούλιο ακολούθησε την πρόταση του Ευρωπαϊκού Κοινοβουλίου και διέγραψε την παρένθεση με τα παραδείγματα μικρόκαρπων εσπεριδοειδών. Οι καρποί αυτοί δεν παρουσιάζουν αρκετά κοινά χαρακτηριστικά ώστε να κατατάσσονται στο ίδιο στοιχείο.

10. Άρθρο 1 παράγραφος 2 εδάφιο 3

Όπως ελέχθη ανωτέρω, στο σημείο 8, το Συμβούλιο δεν κατέστησε υποχρεωτική την έρευνα για τους καρπούς με κέλυφος· αντίθετα, ακολούθησε την πρόταση του Κοινοβουλίου να επιτραπεί η τροποποίηση του καταλόγου καθώς και του πίνακα του παραρτήματος μέσω της διαδικασίας διαχείρισης.

11. Άρθρο 1 παράγραφος 3

Το Συμβούλιο αντικατέστησε τις λέξεις "για πώληση" με τις λέξεις "για την αγορά" για να επισημάνει ότι πρόκειται για επαγγελματική πώληση.

12. Άρθρο 2 παράγραφος 1 στοιχείο Α

Το Συμβούλιο απέρριψε την αίτηση του Ευρωπαϊκού Κοινοβουλίου να ληφθούν υπόψη τα ριζώματα στις έρευνες, διότι στόχος της οδηγίας είναι να τηρείται η Επιτροπή ενήμερη όσον αφορά το δυναμικό παραγωγής ορισμένων ειδών οπωροφόρων δένδρων στην Κοινότητα, ώστε να μπορέσει να πληρώσει τις προϋποθέσεις που απορρέουν από την κοινή οργάνωση των αγορών στον τομέα των οπωροκηπευτικών καθώς και από τη συνθήκη.

Η επέκταση των ερευνών στο ρίζωμα, καίτοι ενδιαφέρει τους φυτοκόμους, δεν θα είχε επίπτωση στη διαχείριση της κοινής γεωργικής πολιτικής.

13. Άρθρο 2 παράγραφος 1 στοιχείο Β

Το Συμβούλιο διέγραψε την αναφορά στον "επανεμβολιασμό", πράγμα που επιτρέπει την επίτευξη περισσότερο αξιόπιστων αποτελεσμάτων.

14. Άρθρο 2 παράγραφος 1 στοιχείο Γ

Καθ' υπόδειξιν του Κοινοβουλίου, το Συμβούλιο διέγραψε τη λέξη "καθαρή" όσον αφορά τη "φυτευμένη έκταση". Πράγματι, εφόσον διασφαλίζεται η σύγκριση των αποτελεσμάτων, η μέθοδος μέτρησης μπορεί να πραγματοποιηθεί βάσει της φυτευμένης επιφάνειας, καθαρής ή μικτής.

15. Άρθρο 3 παράγραφος 4

Το Συμβούλιο προσέθεσε την παράγραφο αυτή ώστε τα τεχνικά ζητήματα τα οποία αφορά το συγκεκριμένο άρθρο να μπορούν να επιλύονται σε επίπεδο επιτροπής διαχείρισης.

16. Άρθρο 9

Προκειμένου να αποφευχθεί το ενδεχόμενο η παλαιά οδηγία να θεωρηθεί καταργηθείσα πριν λήξει η προθεσμία μεταφοράς της νέας οδηγίας, το Συμβούλιο διευκρίνισε, στο άρθρο 9, την ημερομηνία κατάργησης που αντιστοιχεί στην έναρξη ισχύος της οδηγίας, σύμφωνα με τη διαδικασία του άρθρου 10.

Άλλωστε, το Συμβούλιο επεσήμανε ότι οι πράξεις εφαρμογής της οδηγίας 76/625/ΕΟΚ δεν καταργούνται αυτόματα μετά την κατάργηση της παλαιάς οδηγίας.

IV. ΓΕΝΙΚΟ ΣΥΜΠΕΡΑΣΜΑ

Το Συμβούλιο θεωρεί ότι η κοινή του θέση, η οποία περιέχει τις ανωτέρω τροποποιήσεις, λαμβάνοντας παράλληλα υπόψη τη γνώμη που έδωσε το Κοινοβούλιο μετά την πρώτη ανάγνωση, ανταποκρίνεται καλύτερα στους στόχους της πρότασης της Επιτροπής. Οι τροποποιήσεις αυτές ενεκρίθησαν από το εν λόγω θεσμικό όργανο.